República de Altai

A República de Altai (en ruso: Республика Алтай, en altai: Алтай Республика) é unha das vinte e unha repúblicas que constitúen a Federación Rusa. A súa capital é Gorno-Altaisk. Atópase na zona sur do país, e ten fronteiras internacionais con Mongolia, China e Kazakhstán. Ten unha extensión de 92.600 km². Máis do 87% da súa poboación é de etnia rusa ou altai. Alberga os ríos Katún e Biya, así como o lago Teletskoie. A súa economía é maioritariamente agrícola, cun significativo sector turístico en desenvolvemento.

 Historia 
A República de Altai creouse o 1 de xuño de 1922 como o Óblast Autónomo de Oyrot (Ойротская автономная область), que conformaba o krai de Altai. O nome orixinal desta rexión foi Bazla. O 7 de xaneiro de 1948 pasou a chamarse Óblast Autónomo de Gorno-Altai (Горно-Алтайская автономная область). En 1991 reorganizouse como a República Socialista Soviética Autónoma de Gorno-Altai. En 1992 renomeouse República de Altai.

 Xeografía 
O seu territorio ocupa unha superficie de 92.600 km², polo que a súa extensión pode compararse coa de Portugal.

Limita ao norte co óblast de Kemerovo, ao nordeste coa República de Khakasia, ao leste coa república de Tuvá, ao sueste con Mongolia (provincia de Bayan-Olgiy), ao sur con China (rexión autónoma de Xinjiang), ao suroeste con Kazakhstán (provincia de Shyghys Qazaqstan), e ao noroeste co krai de Altai.

 Hidrografía 
Os seus maiores ríos son o Katún e o Biya, que se orixinan ambos nas montañas e flúen cara ao norte. O seu conxunción crea o río Obi, o maior de Siberia, que desemboca no mar de Kara, que forma parte do océano Ártico. Na rexión atópase así mesmo o lago Teletskoie (Озеро Телецкое), incluído na lista do Patrimonio da Humanidade da Unesco desde 1998. O lago ten unha profundidade máxima de 325 m e é un dos vinte e cinco lagos máis profundos do mundo.

 Demografía 
A República de Altai está composta polas seguintes etnias: rusos 57 % (116 510), altais 30,6 % (62 192), kazakos 5,97 % (12 108), telengits 1,18 % (2 386), tubalares 0,76 % (1 533), ucraínos 0,71 % (1 437).

 Economía 
A República de Altai é unha rexión altamente agrícola. Tamén alberga unha industria de produtos alimenticios, metalurxia non ferrosos, produtos químicos, extracción aurífera, calzado, produción leiteira e madeira. O turismo é un sector económico de crecente importancia, e apareceron varios novos hoteis e resorts destinados aos "novos rusos".

 Divisións administrativas 
miniatura
miniatura|Amencer no poboado de Tungur.
 Cidade estatal: Gorno-Altaisk (Горно-Алтайск) 
 Distritos: 
 Chemalski (Чемальский), con 7 selsovets
 Choyski (Чойский), con 7 selsovets
 Kosh-Agachski (Кош-Агачский), con 12 selsovets
 Mayminski (Майминский), con 7 selsovets
 Ongudayski (Онгудайский), con 10 selsovets
 Shebalinski (Шебалинский), con 11 selsovets
 Turochakski (Турочакский), con 9 selsovets
 Ulaganski (Улаганский), con 7 selsovets
 Ust-Kansky (Усть-Канский), con 11 selsovets
 Ust-Koksinsky (Усть-Коксинский), con 9 selsovets

 Notas 

 Véxase tamén 

 Outros artigos 
 Repúblicas de Rusia
 Krai de Altai
 Ligazóns externas 
 Páxina oficial da República de Altai 
 Portal de Alti 
 Turismo en Alti